OSNOVNA ŠKOLA VIŠNJEVAC
VIJEĆE RODITELJA
Višnjevac, 2. listopada 2026.

                                                                           ČLANOVIMA VIJEĆA RODITELJA
                                                                                       -  S V I M A -


Predmet: ZAKLJUČCI s 52. sjednice Vijeća roditelja
               - dostavljamo-

Dostavljamo vam ZAKLJUČKE s 52. sjednice Vijeća roditelja održane 1. listopada 2026. godine (četvrtak) u 17:30 sati. Uljudno molimo pročitati zaključke i sukladno s njima postupiti, svaki član Vijeća roditelja u djelokrugu svoga rada, zaduženja i obveza.

Od ukupno 25 članova pozivu na sjednicu odazvali su se 23 člana, a 2 člana svoj izostanak su opravdali. 

  Ad. 1) Kooptiranje novih članova u Vijeću roditelja
	Dosadašnji predsjednik Vijeća roditelja, ravnatelj škole i psihologinja pozdravili su i predstavili nove članove Vijeća roditelja za školsku godinu 2026/27.

Ad. 2) Izbor predsjednika Vijeća roditelja
	Za predsjednika Vijeća roditelja jednoglasno je i ove godine izabran gospodin Tomislav Širić.

Ad.3) Izvješće o odgojno – obrazovnom radu u školskoj godini 2025./2026.
Psihologinja škole roditeljima je predstavila izvješće o radu i rezultatima rada u prethodnoj školskoj godini. 

Ad. 4) Rasprava o Godišnjem planu i programu rada škole za školsku godinu 2026./2027. i upućivanje prijedloga Školskom odboru na usvajanje
Pedagoginja škole na zamjeni članovima Vijeća roditelja iznijela je sadržaje Godišnjeg plana i programa rada Osnovne škole Višnjevac za školsku 2026./2027. godinu. Ravnatelj se dodatno osvrnuo na neke dijelove Godišnjeg plana i programa. Roditelji su imali pitanja vezano za rad s darovitim učenicima i dodatnu nastavu u 1.razredima, što je pojasnila psihologinja. Pitanja roditelja upućena su i na temu Božićnog sajma, razlozi neodržavanja kojega su također pojašnjeni (detaljnije pod točkom 8. Pitanja i prijedlozi)
Godišnji plan i program rada škole jednoglasno je prihvaćen od strane Vijeća roditelja i predložen na usvajanje Školskom odboru.

Ad. 5) Rasprava o Školskom kurikulumu za školsku godinu 2026./2027. i upućivanje prijedloga Školskom odboru na usvajanje
Pedagoginja je iznijela sadržaje Školskog kurikuluma Osnovne škole Višnjevac. 
Školski kurikulum jednoglasno je prihvaćen od strane Vijeća roditelja i predložen na usvajanje Školskom odboru.

Ad. 6) Predstavljanje Školskog razvojnog plana za školsku godinu 2026./2027.
Pedagoginja je članovima Vijeća roditelja predstavila Školski razvojni plan. 

Ad. 7) Razmatranje i izbor ponuda za osiguranje učenika OŠ Višnjevac
Na osnovu ponuda koje su pristigle, a koje je roditeljima predstavio knjižničar škole na zamjeni, roditelji su jednoglasno izabrali Croatia osiguranje (model C). 

Ad. 8) Pitanja i prijedlozi

[bookmark: _dx_frag_StartFragment][bookmark: pf1][bookmark: _dx_frag_EndFragment]     		Vezano za pitanje školskog Božićnog sajma, ravnatelj i psihologinja škole pojasnili su da škola kao javna ustanova posluje isključivo kroz sustav lokalne riznice. To znači da je svako neposredno primanje i zadržavanje gotovinskih sredstava zakonski nedopušteno. Sva ostvarena sredstva moraju se evidentirati kao vlastiti prihodi ustanove te uplatiti na račun riznice na temelju unaprijed odobrenog plana. Prikupljanje gotovog novca zahtijeva provođenje strogih formalno-pravnih protokola na samom mjestu događaja. Složena pravna i administrativna procedura usklađivanja s propisima o proračunu i lokalnoj riznici zahtijeva dugotrajne i složene korake. Kako školi mora biti prioritet zakonitost poslovanja, zainteresirane učiteljice, kojih je objektivno malo, upućene su sudjelovati s učenicima na mjesnom Božićnom sajmu. 
      	Roditelji su također postavili pitanje fonda školske knjižnice jer se događa da učenici ne uspiju posuditi lektirni naslov. Ravnatelj i knjižničar govorili su o sredstvima koja su na raspolaganju školskoj knjižnici svake godine za obnovu fonda. Problem je i dužina zadržavanja posuđene knjige koja je ograničena na dva tjedna, ali ne postoji mogućnost penalizacije ukoliko učenik knjigu ne vrati na vrijeme. Mole se roditelji da o tome povedu računa te zajedno s učiteljima i knjižničarem potaknu djecu na odgovornu posudbu i vraćanje knjiga. Knjižničar škole informirao je roditelje da je na web stranici škole dostupan katalog školske knjižnice.
      	Ravnatelj škole izvijestio je vezano za radove dogradnje školske zgrade te naveo kako izvođač ima rok od 15 mjeseci u kojem bi trebali biti završeni radovi. Radovi su još uvijek na samom početku. Gradilište je ograđeno, te je broj dostupnih parkirnih mjesta znatno manji i do daljnjeg je školski parking prioritetno na raspolaganju djelatnicima škole. Ravnatelj je zamolio da i roditelji skrenu pozornost djeci na pojačani oprez vezano za gradilište u krugu škole. Roditelji su predložili da se ulaz u gradilište izmjesti na stranu kojom manje prolaze učenici te da ulaz bude zatvoren kada nije u neposrednoj upotrebi kao i da se ulaz/izlaz vozila i strojeva s gradilišta prilagode vremenu najveće gužve i kretanja učenika (posebno je to dolazak učenika u školu u 8.00 i 14.00 h).
      	Roditelji su također postavili pitanje rasvjete u krugu škole, te je ravnatelj odgovorio da je rješavanje ovoga u tijeku, poslove izvodi tvrtka Davel.
	 

Predsjednik Vijeća roditelja 
Zapisnik: 
Biljana Mrdović-Varevac, dipl.psiholog                                                               Tomislav Širić
